मानिसपिच्छे चाहना फरक–फरक हुन्छ । कसैको चाहना ‘कलरफुल’ हुन्छ भने कतिपयको ‘ब्ल्याक एन्ड ह्वाइट’ नै भए पनि राष्ट्रहितसँग जोडिएको हुन्छ । ‘नेपाल आफ्ना नागरिकलाई गुणस्तरीय शिक्षा र स्वास्थ्य निःशुल्क दिन सक्ने देश बनोस्’ भन्ने चाहना राख्ने पत्रकार मोहन मैनाली कति राष्ट्रवादी हुन् ? तपाईंले नै खुट्याउनुहोला । ‘तर, नेपाललाई यस्तो बनाउन केही काम गर्ने जाँगरचाहिँ छैन, बोल्न र लेख्नबाहेक,’ पत्रकार मैनाली प्रस्ट्याउँछन्, ‘आफू यही लेखपढ गर्ने पेसामा आफ्नैस्तरको हुने कोसिस गर्दै छु । यसका लागि आफूले गरेको जुनसुकै काम पनि नठगीकन गर्न खोज्छु । आफूले सकेसम्म राम्रो बनाउने कोसिस गर्छु ।’
